... çò va díder lo Durban

« Com ic didè lo Doctor Hazà », « çò va díder lo Durban »... Es atau e'm pensi que se hèn las causas verdiusas verdausas.

Profètas i a dont saben har sonar las formulas, per díder evidéncias estupidas e belhòjas : «Cogito ergo sum » o « Cau pas minjar curshada dab pan, autament i veden pas quan son mòrts ». Los Germans que hèn parelh deus seriós per son « Wie Goethe es sagt », com nosatis per lo nòste « çò va díder lo Durban ».

Lo Doctor Hazà, nòste cosin de Liglon, qu'ic avè tot dit. Avè prononciat que divèm aubrir las pòrtas après lo tròn, « pr'amor l'aire es saturat d'ozòn ». Qu'avè jutjat : « La gripa au leit, viste e's guarís ». Avè dit per l'eternitat : « Qu'èi darrigat lo caishau dont calè pas, mès doman que darrigarèi l'aut. » Qu'avè erterat la clientèla d'un vielh çurgènt dont galopèva la lana a chivau dab la companhia d'un Lafontaine. Èi pas mèi bit coneishut lo Durban que mossur Hazà. Lo Durban s'i gahèva autament, a çò que pait. Començèva atau : « Èi entenut díder...» E autament que rentrèvan dens un temps apocrife. « Èi entenut díder que Jèsus, un jorn que la horra li èra au darrèr per li getar pèiras... » Mès se lo Durban l'avè racontat, qu'èra vrai. « Ac demandaràs au « Com ac ditz lo Goethe ».

Durban, s'es pas vrai », çò s'esplasmèvan pausa après qu'estó mòrt. « Jèsus que s'anó estujar dens un camp de hroment... E còp sec lo hroment vadó dehèt gran e vedón pas mèi digun ». Lo Durban qu'ic assegurèva que trobarén lèu lo secret per obténer la vadença deu blat e deu hroment a la medissa rapiditat. « Jèsus que sabè causas » dont n'aurem pas mèi qu'a las descobrir.

Se credi jo a l'Escòla liberau, e au Frederic Bastiat, lo de Mugron, qu'es pr'amor deu Durban, dont èra charron e dont volè pas conéisher sonque lo *troc*.

— Me balharàs tres sacas de milhòc en pagament deu carriòt.

— Mès lo milhòc es car enguan...

— E ben, lo carriòt que'n serà tanben.

Se credi a las lutas de las classas, ic divi au Durban: « Los mèstes de Porsiuguèras valen pas arren, arren, arren... E los sons meitadèrs enqüèra mèi chic... »

Devath lo marèsc dont cobriva la plaça de la Cotisa, Durban que s'avè inventat cavas ond, « l'ic demandaràs », los hornèrs hadèn còier lo pan. E mèi tard, la Germana Fargas, dont èra vinuda hòla, cridèva aus sobterrans. Los arqueològues, ic veiram, feniràn per las descobrir, e qu'es lo Durban dont passarà per pas jamèi aver existit. Que lo haràn mite solar, pr'amor que hadè a la jòca dab la Maria Dumorar, davant de l'anar ajudar a trangar l'angèlus de l'auba. E parièr la Germana Fargas, dont lo hilh morí a las indias Occidentaus, après que s'estossi la prauba, eternau començament, maridada dus còps, a nòças identicament hestejadas, dab lo medís nòvi... Cau pas sonque domandar s'es pas vrai.